El president del Parlament, Roger Torrent, ha anunciat que ordenarà als serveis jurídics del Parlament que analitzin legalment i "actuïn en conseqüència" davant el fet que el govern espanyol ha prohibit que la reunió amb Carles Puigdemont i els diputats es produeixi a la delegació del Govern a Brussel·les. Torrent considera que s'han vulnerat drets fonamentals de la cambra catalana, així com de Carles Puigdemont i dels diputats que són a la capital belga. Un anàlisi que segons Torrent, no s'ha de fer només des d'una òptica del marc espanyol sinó també des del marc legal belga, tenint en compte que el conflicte s'ha produït a la capital de Bèlgica. Per la seva banda, Carles Puigdemont ha afegit que el govern espanyol haurà d'acreditar "molt bé" les raons legals amb les quals fonamenta la decisió de tancar la delegació del Govern i ha denunciat el "maltractament" dels treballadors d'aquesta oficina. Després de reunir-se amb Puigdemont i els diputats Toni Comín, Meritxell Serret, Lluís Puig i Clara Ponsatí al centre Maurits Coppieters, Torrent ha qualificat de "molt greu" que el president del Parlament no hagi pogut fer ús de les instal·lacions de la delegació del Govern a Brussel·les. Una trobada que s'ha hagut de traslladar de lloc.  "És molt greu que davant el missatge sincer de diàleg i de parlar amb Rajoy no només rebem un no sinó que a sobre no ens permetin ni reunir-nos amb Puigdemont i els consellers", ha afegit Torrent en referència a la reunió que ha demanat per carta al president del govern espanyol per tractar sobre la situació del Parlament. En aquest context, ha avançat que ha donat instruccions perquè els serveis jurídics del Parlament analitzin legalment la situació tot assenyalant que s'han vulnerat drets fonamentals dels membres que havien de participar a la reunió així com de la mateixa institució del Parlament.  Una situació que ha qualificat "d'anòmala i escandalosa" des d'un punt de vista democràtic. "No només va en contra de la voluntat de diàleg sinó que va en contra dels drets de particulars i de la institució que represento. Demanaré als serveis jurídics que actuïn en conseqüència", ha reblat.  Per la seva banda, Puigdemont ha lamentat que el govern espanyol hagi decidit tancar la delegació per evitar que es produís la reunió i ha contraposat aquesta actitud amb el fet que aquest dimarts sí que s'hagués pogut reunir amb diputats al Parlament danès. "El govern espanyol haurà d'acreditar molt bé les raons amb les què fonamenta la negativa i el maltractament dels treballadors que avui han sabut que no havien d'anar a treballar", ha afegit".   Els treballadors de la delegació de la Generalitat a Brussel·les han rebut un burofax que els ordenava que tornessin a casa seva fins a nova ordre. Fonts del ministeri han explicat a l'ACN que demà la delegació ja s'obrirà i han justificat la decisió de tancar-la per "evitar possibles aglomeracions" tenint en compte que s'havia fet una convocatòria "sense autorització ni informació", en referència a la reunió de Torrent amb Puigdemont i els diputats a Brussel·les.

Summary: Els serveis jurídics del Parlament estudiaran possibles conseqüències legals de la prohibició de la reunió a la delegació


El Dansàneu, el Mercat Festiu de les Cultures del Pirineu, ha tancat l'any del seu 25è aniversari amb la satisfacció d'haver arribat a nous públics, sobretot famílies i joves. Els organitzadors calculen que més de 3.000 persones han participat en els més de 30 espectacles i activitats programats durant aquests sis dies de festival al Pallars Sobirà. Un dels espectacles que va omplir l'església de Santa Maria d'Àreu va ser precisament l'estrena de la primera producció pròpia del Dansàneu, 'Esvorell', una coproducció amb el festival ÉsDansa de les Preses, a la Garrotxa, i la Fira Mediterrània de Manresa.  Aquesta i altres propostes han apostat per agermanar cultura popular i dansa contemporània en un diàleg entre tradició i modernitat. La directora del Dansàneu, Rut Martínez, no renuncia a portar al Pallars Sobirà les millors creacions de dansa d'altres festivals de renom. El Dansàneu ha tornat a reunir grups de dansa i música tradicional d'Euskal Herria, Occitània, Aragó i Catalunya, amb especial protagonisme de les jotes de les terres de l'Ebre. A banda dels espectacles i exhibicions de dansa, també s'hi han programat concerts, sessions de formació, cercaviles i presentacions de llibres. El Consell Cultural de les Valls d'Àneu considera que l'aposta del Mercat Festiu de les Cultures del Pirineu per presentar un model de festival centrat en l'exhibició d'espectacles, l'incentiu a la producció i la formació en música i dansa com a complement als dos primers factors ha permès arribar a nous públics, principalment familiars.   Segons afirmen en un comunicat, ho evidencien els dos plens obtinguts en les presentacions dels espectacles Tants records (divendres, a les 20.30 h) i Esvorell (ahir dissabte, a les 19.30 h), ambdós a Santa Maria d'Àneu. També les dues nits participatives al Pub de l’Era van evidenciar com el relleu generacional i l'aposta per fusionar nous llenguatges ha seduït un públic més jove i vingut d'arreu de les Valls. També han comptat amb un nombrós seguiment es dues activitats celebrades al municipi de Sort –el seu esbart Els Esmolets i els grallers Xafarrostolls han estat dos dels grups residents de l'edició de 2016.   Formats diversos -des de les classes pràcticament individuals d'instrument programades a l'Ecomuseu fins al concert amb tast simultani celebrat dimarts passat a Escaló- han seduït públics distints en una aposta que mira al futur sense oblidar l'emotivitat viscuda en espectacles com 'Esvorell', on Magí i Joana Serra i Marçal Ramon homenatjaven la figura de Joan Serra, creador del Dansàneu, o Mimosa, on els fills d'aquest pedagog i ballarí, juntament amb Joan Figueres, n'acostaven l'essència a les noves generacions.   "Ahir vam viure un emotiu homenatge de tots els actuants als padrins i les padrines de la residència de gent gran d’Esterri", recorda el director general de Cultura Popular, Associacionisme i Acció Culturals de la Generalitat de Catalunya, Lluís Puig. Puig, que coneix la trobada des dels seus inicis, destaca l'èxit de públic d'aquesta edició. "El Dansàneu és un festival obert a totes les generacions. Aquesta edició ha permès, també, que el públic descobrís la gran qualitat dels espectacles de dansa i dels concerts de música programats", assegura. Aposta per la transversalitat  Transversalitat en la programació, mescla i convivència d’allò més tradicional (com l’actuació aquest diumenge al matí de diverses seccions del grup de danses Es fadrins de Vielha ) amb allò més trencador (com la proposta de fusió d’Astrio amb la jota de Carme i Ramon Balagué i la dolçaina de Pau Puig, que han tancat el festival) són les directrius per les quals aposten els responsables de la trobada pirinenca.    "Els objectius del Consell s’acaben complint: demostrar per fer comprendre, comprendre per estimar i sobretot evidenciar que la cultura i la natura són els grans motors de seducció del territori", afirma Ferran Rella, president del Consell Cultural de les Valls d’Àneu.    "Les Valls d’Àneu van ser catalogades l'any 2013 com la primera destinació de Turisme familiar de l’interior de Catalunya", recorda la directora artística del Dansàneu, Rut Martínez. "El festival no pot girar l'esquena a aquesta realitat: hem vist enguany famílies vingudes d'arreu de Catalunya, però també de l'estranger, que aprofitant el pont de Sant Joan han visitat les Valls", apunta Martínez. "I gràcies al Dansàneu han conegut una oferta cultural de qualitat que beu de les arrels i que, amb criteris artístics professionalitzadors, continua seduint el públic".   El festeig del desè aniversari dels bastoners de les Valls d’Àneu, aquest migdia al carrer Major d’Esterri (el grup aranès i els bascos d’Aurtzaka Dantza Taldea de Beasain han dedicat un ball d'homenatge al conjunt de les Valls, sorgit precisament arran d’una de les edicions del Dansàneu), l’actuació de Lo Planter a Sorpe i l'espectacle de fusió 'A vore', han servit per posar punt i final a la 25à edició del Dansàneu.

Summary: El Dansàneu tanca l'edició del seu 25è aniversari amb la satisfacció d'haver arribat a nous públics


L'Ajuntament de Barcelona ha presentat aquest dimarts una campanya publicitària amb el lema 'Compra a prop' per fomentar el comerç de proximitat i la restauració del barri entre els veïns, i així començar a mitigar la crisi provocada pel coronavirus. "L'acte de solidaritat més gran que pot fer avui un veí amb l'economia local de la ciutat és prendre un cafè al bar de sota casa, anar a un restaurant del barri o comprar en una botiga del districte", ha apuntat el primer tinent d'alcaldia, Jaume Collboni. "El comerç local fa que els recursos es quedin a casa", ha afegit Collboni, que ha precisat que la campanya té un cost d'uns 200.000 euros i que es posarà en marxa a partir d'aquest dijous amb banderoles, anuncis i a les xarxes socials. "Fem una valoració molt positiva d'aquesta acció de comunicació de l'Ajuntament de Barcelona per reactivar el consum local, que és més imprescindible que mai", ha assenyalat el director del Gremi de Restauració de Barcelona, Roger Pallarols. "Encara hi ha restriccions i no hem superat la pandèmia de covid-19, però sí una certa normalitat", ha continuat Pallarols, que ha confirmat que aquesta campanya publicitària "va en la línia adequada" que reclamava el sector del comerç i la restauració. "Cal el compromís de la ciutadania per reactivar al màxim un teixit de bars, restaurants i comerços greument malmès per una crisi molt més profunda de la prevista i que va per llarg", ha reflexionat en veu alta el director del Gremi de Restauració de Barcelona.  "La nostra ciutat depèn del consum local i del consum extern de turistes, i cap dels dos es produirà amb normalitat ara ni en els propers mesos", ha lamentat Pallarols, que fa un pronòstic molt negre. "Creiem que –com a molt aviat- el consum i el turisme es pugui recuperar de cara a la Setmana Santa del 2021. Pel camí s'hauran quedat un 25% de restaurants, que hauran de tancar després de no poder aguantar tants mesos", ha conclòs el director del Gremi de Restauració de Barcelona. El primer tinent d'alcaldia, Jaume Collboni, no ha estat tan catastrofista, però sí que ha admès que la crisi turística i comercial serà llarga. "Hem d'intentar salvar l'estiu, estem fent tots els esforços que podem. Però sabem també que l'any 2021 serà igualment complicat", ha sentenciat Collboni. Pla de xoc de 46 mesures per un valor de 21,85 MEUR La campanya publicitària 'Compra a prop. Som comerç' és només una de les 46 mesures del pla de xoc que el consistori barceloní vol posar en marxa el teixit comercial, els mercats i la restauració, greument afectats per la crisi provocada per la pandèmia de covid-19. En conjunt, el govern municipal preveu destinar fins a 21,85 MEUR a aquest paquet d'actuacions, que inclou mesures com la reducció del 75% de la taxa de terrasses fins a finals d'any, ajuts per a incentivar la rebaixa de lloguers comercials, subvencions de 300 euros als autònoms o l'ajornament dels lloguers per a aquells comerços situats en locals la propietat dels quals és municipal.  Aquest pla de xoc de 46 mesures –que es portarà al plenari municipal aquest divendres- consta de mesures a curt termini (fins al juny), mig termini (de juliol a finals d'any) i de llarg termini (primer semestre del 2021). Inclou des de subvencions, ajudes i finançament fins a formació, assessoria, promoció, eines de desenvolupament o canvis normatius i administratius. "Hem parlat molt amb el sector i també amb l'oposició. Coneixem bé la situació –que en alguns casos és crítica- i també hem de veure quines oportunitats tenim per accelerar alguns canvis que ja abans de la pandèmia eren necessaris", ha constatat Collboni, que ha parlat de la digitalització o les compres en línia.   De fet, fins i tot ja està previst un reforç de la campanya de Nadal, amb més il·luminació al centre de Barcelona i els eixos comercials, i un 30% més de pressupost que l'any passat. L'Ajuntament també obre la porta a ajudar, de manera excepcional i més enllà de la política general de subvencions, aquells eixos comercials que no puguin assumir enguany la seva part del cost de llums.  Un 25% més d'atur i un 72% menys de contractes a comerç i restauració Segons dades de l'Ajuntament de Barcelona, els mesos de tancament forçat i els dubtes sobre la recuperació han provocat una caiguda de la contractació i una pujada de l'atur en el comerç al detall i també a la restauració. Respecte al maig del 2019, la contractació laboral ha baixat un 71,6%, mentre que l'atur registrat ha augmentat un 25%. A banda, l'hostaleria i el comerç han sigut dos dels sectors més afectats pels ERTO. Dels 26.593 expedients que s'han tramitat a la ciutat de Barcelona, 6.181 han sigut a l'hostaleria i 5.801 al comerç a l'engròs i al detall, amb 52.177 i 35.328 treballadors afectats respectivament (d'un total de 210.426).

Summary: Barcelona llança una campanya per fomentar el comerç de proximitat entre els veïns: "Compra a prop"


El Departament de Cultura, en el marc del Pla Integral de les Arts Visuals, ha obert la convocatòria pública de recepció de propostes d’adquisició d’obres per formar part de la Col·lecció Nacional d’Art Contemporani. Aquesta col·lecció constitueix un conjunt amb personalitat pròpia dins de la Col·lecció Nacional d’Art. Està integrada per fons i obres d’art contemporani de titularitat nacional o gestionades per institucions a les quals les lleis d’arxius, biblioteques i museus, respectivament, atorguen la categoria i rang de nacionals. Inicialment, formen part de la Col·lecció Nacional d’Art, els béns culturals mobles que integren l’anomenat Fons d’Art de la Generalitat, amb independència del seu lloc d’ubicació, i els integrants de les col·leccions del MNAC, l’Arxiu Nacional de Catalunya i la Biblioteca de Catalunya. El termini de presentació finalitza el 30 d’abril. Per al 2019 es disposa d’una dotació reservada de 150.000 euros per part de la Direcció General de Cooperació Cultural. Així, el Pla Integral de les Arts Visuals estableix que la Col·lecció Nacional d’Art Contemporani s’anirà reactivant i ampliant amb l’adquisició d’obres d’artistes catalans o vinculats al context de la creació contemporània a Catalunya, per tal de nodrir les col·leccions públiques.   Els artistes, galeries o altres persones o entitats que vulguin proposar una adquisició per a la Col·lecció Nacional d’Art Contemporani poden presentar les seves ofertes fins el 30 d’abril, documentades en un únic fitxer PDF que contingui els detalls sobre l’entitat proposant; la biografia actualitzada de l'artista; els arguments i l’avaluació de la seva obra i la significació de la seva aportació; el títol, data de creació, dimensions, suport, les tècniques utilitzades i el preu proposat per a cada obra; l’historial i estat de l’obra i les condicions i requeriments de conservació, així com l’especificació del material tècnic necessari per a la seva reproducció en el cas d’obres audiovisuals. Igualment, caldrà aportar una breu selecció d’articles publicats i de catàlegs on l’obra surti referenciada, si n’hi ha, així com informacions visuals de la mateixa.   Només podran incorporar-se per ser valorades per la Comissió en la darrera fase aquelles propostes d’adquisició d’obra que, en el cas de ser seleccionades, comptin amb el compromís d’acceptació del dipòsit d’una institució museística de la Xarxa de Museus d’Art de Catalunya. Aquest compromís podrà ser previ o posterior a la presentació de les propostes i podrà ser gestionat, si és el cas, per la pròpia Comissió, però sempre haurà de portar data anterior a la de la proposta definitiva de compra per a 2019. En el cas del MACBA, les propostes passaran sempre pel seu Comitè d’adquisicions per a la seva acceptació i, en el cas de la Xarxa de Museus d’Art de Catalunya, les propostes presentades hauran de ser validades en el marc de la política d’adquisicions de cada museu.   La comissió encarregada de valorar els treballs està formada per representants del Departament de Cultura; d’equipaments culturals com el MACBA, el MNAC, la Xarxa de Museus d’Arts de Catalunya, la Xarxa de Centres d’Arts Visuals de Catalunya i el CoNCA, així com experts en art contemporani, sense interessos econòmics en el sector.

Summary: El Departament de Cultura obre una convocatòria pública d'adquisicions per a la Col·lecció Nacional d'Art Contemporani


L'advocat Joan Fornesa i l'informàtic Jaime Ramón, de 68 i 58 anys, s'han llençat a l'aventura de l'emprenedoria en plena maduresa de la seva trajectòria professional. La seva creació és Sugartaxi, una aplicació mòbil que permet localitzar el taxi més proper i, a diferència d'altres aplicacions similars, l'usuari contacta directament amb el taxista per contractar el servei, sense intermediaris. L'aplicació tampoc exigeix a l'usuari que es doni d'alta a cap servei. Els seus creadors defensen la "simplificació" de la relació entre l'oferta i la demanda. Sugartaxi té actualment 300 vehicles registrats a Barcelona i en els pròxims mesos té previst el seu aterratge a altres ciutats de l'estat espanyol. Sugartaxi neix amb la voluntat de "facilitar la feina als taxistes i els propis clients amb un sol clic", segons detallen els seus creadors. Els clients, expliquen, s'asseguren ser atesos per un professional legalitzat, mentre que el taxista pot tractar "directament amb el client sense cap intermediari". Els creadors de l'aplicació defineixen Sugartaxi com "una tercera manera" d'aturar un taxi: "Potser el més còmode és aixecar la mà i parar-lo, però pot ser que el tinguis a la cantonada del costat i no l'hagis vist. També es pot trucar a un 'callcenter' que pot retrasar-se o es pot trucar directament al taxista que estigui més a prop". L'aplicació també ofereix als usuaris la possibilitat de compartir taxi. En el moment que es detecta una coincidència d'horaris i trajectes, Sugartaxi posa en contacte els diferents usuaris per plantejar-los aquesta possibilitat. L'aplicació és gratuïta per als usuaris i els taxistes que s'hi registren paguen quatre euros al mes, sense cap més comissió per trajectes realitzats. La nova aplicació ha estat creada per Jaime Ramon, professor d’informàtica de 58 anys, que ara s'acompanya de l'advocat Joan Fornesa, de 68 anys, en aquesta nova etapa. L'edat de tots dos no ha estat cap obstacle, com comenta Fornesa: "El jovent sovint busca efectes més immediats. Nosaltres intentem implantar un sistema més pràctic".

Summary: Dos emprenedors sexagenaris creen una app per demanar taxi sense intermediaris


La primera ministra britànica, Theresa May, i el president de la Comissió Europea (CE), Jean-Claude Juncker, han anunciat aquest dilluns a la tarda que no ha estat possible “arribar a un acord complet” sobre la primera fase del divorci del Brexit. Tot i això, May ha qualificat la cita amb el president de la Comissió Europea com a “constructiva” i ha afirmat que s’han fet “molts progressos” durant la reunió de treball mantinguda a Brussel·les només una setmana abans que tingui lloc a la capital belga la cimera que reuneix els caps d'estat i de govern dels 28. Per la seva banda, Juncker ha apuntat durant la breu roda de premsa conjunta que la primera ministra britànica és una negociadora “dura” però ha negat que la trobada d’aquest dilluns hagi estat un “fracàs”. “Tenim una comprensió comuna de la majoria dels assumptes, però n'hi ha dos o tres que encara estan oberts a discussió i que requeriran més consultes i negociacions”, han informat els dos mandataris sense concretar quins són aquests aspectes que no han aconseguit desencallar. En aquesta línia, el president de la CE ha destacat que té “confiança” en arribar a un acord aquesta mateixa setmana.

Summary: Les negociacions pel Brexit segueixen encallades però Juncker i May neguen cap "fracàs"


El nombre de persones registrades a l'abril a les llistes del Servei d'Ocupació de Catalunya (SOC) es va situar en 398.946 persones, 12.515 aturats menys que al març, el 3,04% menys, segons xifres del ministeri d'Ocupació i Seguretat Social. Aquesta caiguda de l'atur a l'abril és la més baixa de les registrades en aquest mes en els últims cinc anys. Catalunya encadena 58 mesos de disminucions de l'atur en termes anuals, des del juliol del 2013, prop de cinc anys. Catalunya és la segona autonomia amb la caiguda més gran de l'atur de tot l'Estat, després d'Andalusia amb una reducció de la desocupació de 24.105 persones. En el conjunt de l'estat espanyol, el nombre de persones a l'atur es va situar en 3.335.868 persones, 86.683 desocupats menys que a l'abril, el 2,53% menys. El nombre d'aturats a l'Estat se situa en les xifres més baixes des del gener del 2009.

Summary: L'atur cau de 12.515 persones a l'abril, la disminució més baixa en aquest mes dels últims cinc anys


La patronal diu que la indústria automobilística "és una joia que cal protegir" ACN Barcelona.-La patronal Anfac ha advertit aquest dijous a la tarda que l'anunci del tancament de les plantes de Nissan a Catalunya que és un "ineludible i dolorós toc d'atenció per a totes les administracions públiques" respecte la situació de la indústria de l'automoció a l'Estat. "Aquest ha de ser el darrer tancament i una pedra de toc per treballar durament perquè les nostres fàbriques siguin les més competitives d'Europa", ha assenyalat el president d'Anfac, José López-Tafall, que ha demanat ser "conscients que la indústria automobilística espanyola és una joia que cal protegir". Anfac, però, no ha volgut entrar a valorar la decisió des del punt de vista empresarial i estratègic de la companyia. La patronal ha recordat que ha estat "l'únic sector industrial que ha tingut tancada pràcticament tota la cadena de valor durant més de mes i mig" i ha afegit que l'impacte és "innegable". En aquest sentit, segons les previsions, es deixaran de fabricar 700.000 vehicles durant el 2020, fins als dos milions, unes xifres equivalents a les de la crisi.

Summary: Anfac adverteix que el tancament de Nissan és un "ineludible i dolorós toc d'atenció" sobre la situació del sector


El president del PPC, Xavier Garcia Albiol, assegura que l'ordre de presó incondicional contra els vuit consellers destituïts "no és agradable" però "posa en evidència" que la vida política catalana porta dos anys en "una situació del tot inadmissible des del punt de vista de la convivència, jurídic i de respecte a la legalitat". En aquest sentit, Albiol demana "respecte" per les decisions dels jutges i afirma que són independents de les decisions polítiques. El líder popular també ha qualificat d'"irresponsable" l'actitud de Carles Puigdemont: "Ell sabrà què fa. La història l'està posant al seu lloc i desitjo que hagi de rendir comptes amb la justícia per tot el dolor i el mal que ha provocat a Catalunya", ha etzibat. Albiol ha iniciat també la campanya de cara al 21-D i assegura que les eleccions seran clau per "recuperar la normalitat". Amb vista a les pròximes eleccions autonòmiques convocades des del govern espanyol, Albiol assegura que l'actual situació judicial, així com la tensió que això pugui generar al carrer "no influirà" en l'objectiu dels populars de recuperar aquesta "normalitat". Per Albiol caldrà fer esforços per "generar confiança" i fer que les empreses tornin a Catalunya. "Es tracta de recuperar aquesta normalitat que durant dos anys no hem tingut a Catalunya. Es tracta de que existeixi un govern el 21 de desembre que tingui la prioritat de que les empreses tornin i de teixir la societat catalana i qui millor pot fer-ho és el PP", ha insistit Albiol.

Summary: Albiol creu que la presó incondicional evidencia una situació "inadmissible" i qualifica Puigdemont "d'irresponsable"


Les obres estan fetes amb materials naturals de l'entorn i es podran visitar durant els propers tres mesos ACN Girona.-Aquest dissabte s'ha inaugurat a Girona el primer Festival d'Art i Paisatge de les Gavarres. Art&Gavarres mostra les obres d'una vintena d'artistes de diferents països, fetes a partir de materials naturals que es troben a la zona on treballen. Les diferents escultures estan repartides en diverses zones dels voltants de Girona, Celrà i Cassà de la Selva (Gironès), i es podran visitar de franc durant els propers tres mesos. Tota l'exposició és a l'aire lliure i, de fet, aquest és un aspecte "molt important" pels organitzadors de la mostra, l'Ajuntament de Girona i el Consorci de les Gavarres. El seu president, Fermí Santamaría, proposa als visitants passar pel festival i descobrir intervencions artístiques al mateix temps que aprofiten per conèixer el territori. Els amants de la natura i de l'art tenen a partir d'aquest dissabte un atractiu més a les comarques gironines. Una vintena d'artistes de diferents països exposen en racons de Les Gavarres diverses escultures, totes elles fetes a partir de materials naturals. Es tracta d'Art&Gavarres, una iniciativa que vol relligar art i territori impulsada pel Consorci de les Gavarres i l'Ajuntament de la ciutat. El visitant podrà fer un recorregut per diverses zones properes al massís i que pertanyen a Girona, Celrà i Cassà de la Selva. L'objectiu és que vagi descobrint les diferents obres al mig del paisatge de Les Gavarres. El regidor de Cultura, Carles Ribas, ha destacat l'aposta que ha fet els últims anys la ciutat per l'art i la cultura "a tots els nivells". "Avui fem un pas més, i unim dos conceptes tan transversals com natura i art a través de les obres que ens portaran artistes de renom, i que donaran una nova perspectiva a espais que fins ara quedaven fora del circuit cultural", ha reblat. En aquest mateix sentit s'ha expressat el president del Consorci de Les Gavarres, Fermí Santamaria, que ha destacat que aquest projecte s'emmarca dins del pla estratègic Gavarres 2025, i té l'objectiu de "donar vida al massís", més enllà de l'àmbit forestal. Tot plegat, diu Santamaría, amb la voluntat d'ajudar a descobrir i potenciar l'entorn del massís. El president del consorci ha explicat que cal fer una reflexió sobre què són Les Gavarres més enllà d'un "extraordinari patrimoni" per la demarcació i Catalunya.

Summary: Arrenca el primer Festival Internacional d'Art i Paisatge de Les Gavarres amb una vintena d'artistes i escultures


Els membres de JxCat voten diferent a la Mesa la proposta del president de substituir els sis electes, provocant així un empat que ha forçat la cancel·lació de la sessió ACN Barcelona.-El president del Parlament, Roger Torrent, ha proposat a la Mesa del Parlament la suspensió del ple de la cambra que s’havia de celebrar aquest dimecres i dijous. En breu, la Junta de Portaveus s’haurà de reunir per aprovar definitivament la cancel·lació, però Torrent ja ha pres la determinació. La mesura ve provocada pel desacord en l’aplicació de la suspensió de sis diputats, fruit de la interlocutòria dictada pel jutge del Tribunal Suprem Pablo Llarena per als processats per l’1-O. I és que Torrent ha portat a la Mesa la seva proposta per acollir-se a la ‘via Llarena’ i que els sis diputats fossin “substituïts per membres que designessin els seus grups parlamentaris”. Però JxCat pretenia que aquesta mesura s’apliqués a tots excepte al seu líder, Carles Puigdemont, assegurant que la seva situació podia ser diferent fruit de la decisió del tribunal alemany de no extraditar-lo per rebel·lió. ERC i Torrent, però, han mantingut la seva proposta al·legant que la situació de l’expresident processalment segueix sent la mateixa que la de la resta d’implicats. A l’hora de la votació a la Mesa, però, s’ha acabat produint un empat, amb els vots a favor de la proposta d’ERC i PSC, els vots en contra de Cs, i el vot partit de JxCat, amb un vot en contra i una abstenció. Segons JxCat, la seva divisió estava acordada i ha servit per “visibilitzar” la seva posició i forçar la suspensió del ple.  El Parlament no sap encara com aplicar la interlocutòria de Llarena que decreta la suspensió de sis diputats. La reunió de la Mesa de la cambra que havia de decidir com fer-ho ha acabat sense acord i amb una polèmica votació que s’ha saldat amb un empat d’impossible resolució i una divisió clara a les files independentistes.  La reunió ha començat amb Torrent exposant la seva proposta que, basada en la ‘via Llarena’ que obre el propi jutge i l’informe dels lletrats, aposta perquè els sis diputats afectats per la interlocutòria tinguin als seus grups respectius un diputat substitut, podent així fer efectiu el seu vot i mantenint l’acta però perdent la resta de potestats com a electes. La proposta ha estat ben vista des d’ERC, com era d’esperar, i també des del PSC, que argumenta que si el mateix jutge assumeix que aquesta pot ser una solució, és viable.  El problema ha vingut amb JxCat, que pretenia que aquesta mesura fos només aplicada a cinc dels sis diputats, deixant Puigdemont al marge assegurant que la decisió de la justícia alemanya sobre la seva extradició el col·locava en una situació “diferent”. Malgrat això, la interlocutòria de Llarena l’inclou com un més, actualment l’acusació contra ell per rebel·lió segueix vigent a l’Estat espanyol, i el Suprem encara no ha decidit sobre si accepta o no l’extradició únicament per malversació. Amb tot, JxCat assegura que el fet de no ser a presó donaria més arguments a la seva tesi de “situació diferent”.  Així les coses, la Mesa ha evidenciat la divisió interna entre JxCat i ERC. I mentre a dins seguien discutint, als passadissos els diputats de Puigdemont mantenien que en cap cas seria acceptable nomenar un substitut per al seu líder ni tampoc que el ple se suspengués. Els republicans, al mateix temps, defensaven que “no pot haver diputats de primera i de segona si estan en la mateixa situació”.  Després d’un recés de 15 minuts i d’una ràpida visita del president de la Generalitat, Quim Torra, al despatx del vicepresident primer Josep Costa, la Mesa s’ha tornat a reunir. De nou, amb la proposta de Torrent sobre la Mesa, s’ha votat i la sorpresa ha saltat quan JxCat ha votat dividida. Costa ha optat per posicionar-se contra la mesura de Torrent al costat de Cs, i el secretari segon de la Mesa, Eusebi Campdepadrós, s’ha abstingut. Amb aquesta divisió de vot, hi havia tres vots a favor de la proposta (ERC i PSC), tres en contra (Cs i un de JxCat), i una abstenció (JxCat). La normativa estableix que si hi ha aquesta situació a la Mesa, es torna a votar, però el president no té vot de qualitat. Si no es desfà el desempat, la proposta sotmesa a votació decau. I és, justament, el que ha passat.  Així les coses, Torrent ha decidit que sense tenir clar com aplicar la interlocutòria i sense tenir suport suficient per a la seva proposta, preferia proposar a la Junta de Portaveus la suspensió del ple i, així, ajornar la decisió per a passat l’estiu. Les qüestions més urgents que haurien d’haver-se tractat en aquest ple –com la convalidació d’una pròrroga pressupostària- aniran a la reunió d ela Diputació Permanent de l’1 d’agost, on cap dels implicats en la suspensió són membres i no existirà el problema que podia haver al ple. D’aquesta manera, previsiblement fins al setembre no tornarà a posar-se sobre la taula la qüestió de la substitució dels diputats i la delegació del seu vot.  A la sortida de la reunió, Campdepadrós ha volgut donar una explicació a la diferència de vot dins de JxCat, assegurant que ha estat una decisió acordada entre els dos membres de la Mesa de la formació per “visibilitzar” que volien fer una votació diferenciada per Puigdemont i altra per a la resta per tal que tinguessin una aplicació diferent de les mesures. A més, asseguren que amb un empat, políticament el missatge no és de rebuig total a la proposta de Torrent, sinó “de matís”, i que això força la suspensió del ple que finalment hi haurà.  Quan la Junta de Portaveus acabi, s’oficialitzarà la suspensió de la sessió plenària i quedarà, així, tot ajornat.

Summary: Torrent suspèn el Ple del Parlament pel desacord en l’aplicació de la suspensió de diputats


Protecció Civil ha confirmat que s'ha restablert el subministrament d'aigua a Torroella de Montgrí, Massanes, Centelles, Aiguafreda i Hostalric, tot i que no és potable. Els tècnics treballen ara per garantir el servei a l'Estartit, que encara no en disposa. Es tracta d'un dels efectes del temporal Gloria, que ha afectat entre d'altres a municipis de diverses comarques de Girona i al Maresme.

Summary: Es restableix el subministrament d'aigua a Torroella de Montgrí, Massanes, Centelles, Aiguafreda i Hostalric


El tribunal adverteix abans que es votin al ple que les conclusions de la Comissió d'Estudi del Procés Constituent contravenen les seves resolucions ACN Madrid.-El ple del Tribunal Constitucional (TC) ha decidit per unanimitat estimar l'incident d'execució de sentència plantejat pel govern espanyol contra la creació de la Comissió d'Estudi del Procés Constituent i ha advertit la Mesa del Parlament de Catalunya que ha d'"impedir o paralitzar" qualsevol iniciativa dirigida a fer realitat aquest procés constituent, així com a la creació de la futura constitució catalana o de l'estat català independent. La resolució del TC arriba just 24 hores després que la Comissió hagi aprovat les seves conclusions, que ara estan pendents de ser votades al Ple del Parlament. Els magistrats assenyalen que les conclusions de la Comissió "contravenen clarament els mandats" del propi tribunal i adverteixen explícitament la Mesa que "és la pròpia cambra autonòmica a la que correspon vetllar perquè la seva actuació es desenvolupi en el marc de la Constitució". També li recorda que "tots els poders públics estan obligats al compliment del que el TC resolgui". El TC ha fet pública una resolució de 25 pàgines on dóna la raó a l'executiu de Mariano Rajoy, que assegurava que la creació de la Comissió d'Estudi del Procés Constituent incompleix la sentència del propi TC que va anular per inconstitucional la declaració del 9-N de desconnexió per part del Parlament de Catalunya.  Segons els magistrats, en la mesura que la Comissió d'Estudi del Procés Constituent persegueix els mateixos objectius que la declaració independentista cal advertir el Parlament que qualsevol activitat de la cambra s'ha de sotmetre "al compliment de les exigències de la Constitució, i singularment dels procediments per a la seva reforma". A la seva resolució, el TC recorda que cap comissió del Parlament es pot dedicar a "l'obertura d'un procés constituent a Catalunya encaminat a la creació de la futura constitució catalana i de l'estat català independent".  Per això adverteix "els poders implicats i els seus titulars, especialment a la Mesa del Parlament, sota la seva responsabilitat, del deure d'impedir o paralitzar qualsevol iniciativa que suposi ignorar o eludir els mandats" del TC. El TC dóna la raó a l'Advocat de l'Estat, que assegurava que la Comissió d'Estudi del Procés Constituent suposava "un intent del Parlament de Catalunya d'eludir els pronunciaments" sobre la declaració del 9-N i "seguir endavant amb el procés constituent a Catalunya".  Els magistrats asseguren que el Parlament "pot crear les comissions d'estudi que consideri convenients per a l'anàlisi de qualsevol qüestió que afecti la societat catalana", però aquesta facultat "no és absoluta o il·limitada", i no pot estudiar "una activitat que vulneri els principis democràtics, els drets fonamentals o la resta dels mandats constitucionals".  Segons el TC, el principi d'autonomia parlamentària "no pot servir de pretext perquè la cambra autonòmica arribi fins l'extrem d'atorgar-se la potestat de vulnerar l'ordre constitucional que sustenta la seva pròpia activitat". De fet, segons els magistrats, el Parlament té el deure de "vetllar perquè les seves decisions s'acomodin en tot moment a la Constitució i a la resta de l'ordenament jurídic". Per això, segons el TC, la Comissió no es pot "utilitzar, sota pena d'afrontar les conseqüències que preveu 'ordenament jurídic, com un intent de sortejar i eludir la vinculació de tots els poders públics al compliment del que resol el TC".  La resolució arriba un cop ja s'han aprovat les conclusions de la comissió. Sobre aquesta qüestió el TC adverteix que "ha tingut coneixement de les conclusions aprovades" i "constata que el seu contingut contravé clarament els mandats a que es ve fent referència". Per això reitera que "és a la pròpia cambra autonòmica a qui correspon vetllar perquè la seva actuació es desenvolupi al marc de la Constitució".

Summary: El TC adverteix la Mesa del Parlament que ha d'"impedir" qualsevol iniciativa que impulsi el procés constituent


La portaveu de JxCat al Parlament, Elsa Artadi, ha criticat aquest dissabte a la manifestació contra el judici de l'1-O a Barcelona la prohibició de l'acte de Carles Puigdemont i del president de la Generalitat, Quim Torra, al Parlament Europeu. "Sou una vergonya", ha afirmat Artadi, que ha demanat als eurodiputats que "no claudiquin davant dels vells estats obsolets". La portaveu de JxCat al Parlament ha titllat el judici de l'1-O de "vergonya" i ha acusat l'Estat de ser "franquista" i "autoritari" i de "reprimir la dissidència". "Pensen que perquè hi ha ostatges ens rendirem, però no us veig rendits", ha dit dirigint-se als manifestants.

Summary: Artadi, a Tajani després de la prohibició de l'acte de Puigdemont i Torra al Parlament Europeu: "Sou una vergonya"


El comissionat de Seguretat de l'Ajuntament de Barcelona, Amadeu Recasens, ha reivindicat la "professionalitat" de la Guàrdia Urbana en "el moment actual de gran intensitat i complexitat", en l'acte de lliurament de Medalles al Mèrit d'aquest cos policial, celebrat aquest dijous a la tarda. "Garantir la normalitat i pacífica convivència ciutadana a Barcelona ha estat sempre la tasca prioritària de la Guàrdia Urbana de Barcelona, així ho hem fet, així ho fem i així ho seguirem fent", ha subratllat Recasens, tot i que sense referir-se explícitament al referèndum d'aquest diumenge. El comissionat de Seguretat ha destacat que "la policia ha de vetllar sempre pel compliment de la llei amb la finalitat última de garantir l'exercici dels drets i llibertats del ciutadans que tant han costat d'aconseguir i ho han de fer sempre guiats pels principi de congruència, oportunitat i proporcionalitat".

Summary: El responsable de Seguretat de Barcelona recorda per l'1-O que la prioritat de la Urbana és garantir la convivència


El Servei Meteorològic de Catalunya ha emès un avís per pluges intenses aquest dissabte sobretot al litoral i prelitoral. Els ruixats poden deixar més de vint litres en mitja hora. Començaran de matinada a les comarques de les Terres de l'Ebre i el Camp de Tarragona i cap al migdia ja se situaran a les comarques de Barcelona i Girona. Fora del litoral i prelitoral, pot ploure en qualsevol indret però de forma més feble. De cara el diumenge, el temps serà més estable en general, tret del vessant sud del Pirineu de Lleida, on continuarà plovent de forma feble.

Summary: Avís per pluges intenses aquest dissabte sobretot al litoral i prelitoral


Més de 1.400 persones han ajudat a reforestar sis hectàrees del bosc de Can Deu de Sabadell, que va quedar pràcticament arrasat després de la ventada del 9 de desembre del 2014. La Fundació Antiga Caixa Sabadell 1859, propietària i gestora de la finca, ha organitzat entre gener i febrer quatre jornades de reforestació durant les quals s'han plantat fins a 5.000 plançons de pi blanc, alzina i pi pinyer. Cadascun dels dies ha estat dedicat a al reforestació d'un dels quatre accessos principals al bosc, que per aquest motiu presenten un sòl més compactat i on la regeneració natural del bosc és molt més difícil que a la resta de la finca. La previsió inicial de la Fundació era comptar amb unes 150 persones per jornada, però el gran interès va fer doblar les places previstes i finalment s'ha comptat amb la participació de 1.400 voluntaris.  La reforestació va més enllà de les jornades on s'han plantat els arbres ja que des de l'endemà cal tenir cura dels plançons per afavorir al màxim la seva adaptació al nou entorn. Per aquest motiu, estan programades actuacions de seguiment de la plantació amb reg de suport i desbrossada d'esbarzers, que es realitzaran l'últim diumenge de maig i els tres primers diumenges de juny del 2016.  Per aquest motiu, la Fundació ha recordat que és important que la implicació i el compromís mostrat per la ciutadania continuï durant els propers mesos. A més d'aquestes actuacions programades, n'hi haurà d'altres en funció de la climatologia.

Summary: Més de 1.400 voluntaris ajuden a reforestar sis hectàrees del bosc de Can Deu de Sabadell


El Banc dels Aliments de Barcelona va atendre el 2016 una mitjana de 137.156 persones al mes, fet que manté la tendència a la baixa iniciada el 2015. A més, els responsables de l'entitat han destacat que el desembre del 2016 es van atendre 127.642 persones, per sota de la mitjana mensual de tot l'any. Tot i això, el president de la Fundació Banc dels Aliments, Eduard Arruga, ha remarcat que la xifra d'atesos "encara està molt per sobre de les 57.000 persones que s'atenien abans de l'esclat de la crisi". L'entitat va distribuir 18 milions de quilos d'aliments l'any passat i va abastir 329 entitats benèfiques. Els aliments que va proporcionar van cobrir el 27% de la dieta alimentària de les persones ateses.

Summary: El Banc dels Aliments de Barcelona atén de mitjana 137.000 persones al mes el 2016 i manté la tendència a la baixa


Jornada de futbol solidari aquest diumenge a Sant Cugat del Vallès a favor dels refugiats sirians. El partit benèfic ha estat també l'escenari del debut com a entrenador d'Osama Abdul Mohsen, conegut mundialment el passat mes de setembre després de ser agredit amb una traveta per una periodista hongaresa en un pas fronterer. Mohsen és ara el tècnic del Villaverde Boetticher de Getafe, que s'ha enfrontat al Sant Cugat Esport amb resultat d'empat a 1. L'objectiu però de la jornada ha estat sensibilitzar la població sobre la realitat dels refugiats i recaptar fons -10 euros el preu de l'entrada- per donar suport a la campanya de l'ONG Cesal, fundada l'any 1988 i dedicada especialment a ajudar col·lectius d'immigrants en risc d'exclusió social. El partit d'aquest diumenge, que ha estat organitzat per l'ONG Cesal, el Centre de Formació d'Entrenadors, el Sant Cugat Esports, la Universitat Ramon Llull i l'Ajuntament de Sant Cugat, s'ha farcit d'activitats per als més petits i de reclams solidaris. En total, l'ONG Cesal calcula que ha permès recaptar uns 1.500 euros.  Abdul Mohsen encara no ha pogut reunir tota la seva família. De fet, alguns dels seus parents encara es troben a un camp de refugiats de Turquia. En aquest sentit, el president del Cenafe, Miguel Ángel Galán, s'ha compromès a solucionar aquesta qüestió.  Per la seva banda, Mohsen ha mostrat l'agraïment per l'acollida tant pel partit d'aquest diumenge com al vestidor madrileny, on ha dit que se'l va rebre des del primer dia amb els braços oberts. L'alcaldessa de Sant Cugat del Vallès, Mercè Conesa, ha destacat que el seu municipi "és una ciutat d'acollida" i ha reivindicat que "tots els ciutadans han de tenir els mateixos drets".

Summary: Gols solidaris a favor dels refugiats sirians


L’exdirector administratiu comenta que ratificarà tot el què declari la seva filla perquè “ella dirà la veritat” ACN Barcelona.-L’exdirector administratiu del Palau i exmà dreta de Fèlix Millet, Jordi Montull, ha assegurat aquest dilluns al migdia que l’entramat financer al Palau ja funcionava quan ell i la seva filla hi van arribar. En declaracions a TV3, Montull ha comentat que exculparà la seva filla Gemma i ratificarà el què ella declari. “Era una persona que no tenia firma, que no remenava cap diner”, ha sentenciat Montull, que també ha volgut deixar clar que la seva fila va entrar “tres anys abans” que esclatés l’escàndol i “quan això estava en marxa i quan el què va voler va ser arreglar-ho”. “Suposo que les dades que ella tingui, les voldrà dir i dirà la veritat”, ha afegit. D’altra banda, l’exdirector administratiu del Palau ha explicat que actualment no té una relació tan estreta amb Millet. En declaracions a TV3, Montull també ha comentat que “no pot respondre” per Fèlix Millet i que la seva relació no passa més enllà que preguntar-li pel seu estat de salut. Les declaracions de Jordi Montull arriben només 48 hores abans que hagi de declarar davant el tribunal que el jutge pel cas Palau i en què es podria confirmar un pacte amb la Fiscalia perquè expliqui el suposat finançament il·legal de Convergència Democràtica de Catalunya a través del Palau de la Música a canvi de rebaixar la pena per a la seva filla i evitar la presó.

Summary: Montull assegura que l’entramat del Palau ja funcionava quan ell hi va arribar


Els Mossos d'Esquadra van detenir dimarts un veí de Lleida de 32 anys com a presumpte autor de dos robatoris amb força en establiments comercials de la Zona Alta de la capital del Segrià, en concret en un bar i en una botiga de roba. Els fets van tenir lloc la matinada del dissabte 27 de març. En un primer moment, l'assaltant va accedir, després de forçar-ne la porta, en un bar de la plaça Ricard Viñes, d'on es va endur diners, ampolles de licors i llaunes d'aliments. Posteriorment, va trencar el vidre i el pany de la porta d'una botiga de roba de l'avinguda Doctor Fleming, situada a només 20 metres del bar, tot i que en aquest cas no va poder accedir a l'interior. Els Mossos d'Esquadra van obrir una investigació que va permetre al cos identificar i detenir el presumpte autor dels fets. El detingut, amb antecedents, ha passat a disposició judicial davant el jutjat d'instrucció en funcions de guàrdia de Lleida.

Summary: Detingut pels robatoris en un bar i una botiga de roba de la Zona Alta de Lleida


El director del Centre de Coordinació d'Alertes i Emergències Sanitàries, Fernando Simón, ha insistit que l'impacte de les manifestacions del 8-M en l'evolució de la pandèmia és "marginal" i ha argumentat que aquest tipus d'esdeveniment no estava desaconsellat en aquell moment. Simón ha recordat que el Ministeri de Sanitat va recomanar a principis d'aquella setmana que no se celebressin esdeveniments de masses, com congressos, amb participació de persones procedents de zones de risc. Per aquest motiu, Simón ha explicat que es va demanar que no es fes el congrés evangelista de Madrid que cita a l'informe de la Guàrdia Civil com a exemple de concentracions que sí es van cancel·lar. "Encaixava amb l'ofici" de Sanitat d'aquells dies, ha dit. "Ens van indicar que hi hauria la participació de persones de 120 països, entre ells països que es consideraven de risc", ha remarcat Simón, que ha recordat que les recomanacions van canviar a partir de l'increment de casos notificat el 9 de març, un dia després de les marxes feministes. Segons Simón, tots els esdeveniments que van passar el cap de setmana del 8-M no han tingut un impacte en l'evolució de la pandèmia i els contagis que es van produir també es podrien haver fet a llocs com el metro o a un partit de futbol. A més, el director del CCAES ha assegurat que l'increment del 9 de març és de contagis que es van produir cap al 20 de febrer i no es pot atribuir als esdeveniments del cap de setmana.

Summary: Simón insisteix que l'impacte del 8-M és "marginal" i que aquest tipus de concentració no estava desaconsellada


El diputat de la CUP diu que la detenció de Puigdemont  posa un nou repte democràtic a Alemanya i Europa" ACN Barcelona.-El diputat de la CUP Carles Riera ha celebrat que aquest diumenge hi estigui havent manifestacions multitudinàries als carrers de Catalunya i ha fet una crida que es comenci un "nou cicle de mobilitzacions cada dia més massives per defensar la democràcia, els drets civils i els drets polítics". Per Riera, la detenció de Carles Puigdemont "demostra les conseqüències de la falta de democràcia que l'estat espanyol ha imposat a Catalunya i posa un nou repte democràtic a Alemanya i Europa". Riera ha fet una crida a "aturar el país" a través d'una vaga general.

Summary: Carles Riera fa una crida a "un nou cicle de mobilitzacions" i a la vaga general per defensar la democràcia


Un equip de biòlegs ha descobert una nova espècie de planta endèmica al Parc Natural del Cadí-Moixeró. Es tracta de l''Alchemilla cadinensis', una planta de la família de les rosàcies només coneguda fins ara al Cadí, que creix en congestes. Aquesta espècie s'afegeix a les 150 que només es troben a Catalunya. El descobriment, que s'ha publicat a la revista científica 'Willdenowia' –editada pel Jardí Botànic i Museu Botànic de Berlín-, l'han fet els biòlegs Pere Aymerich i Llorenç Sáez. Els científics alerten del perill de desaparició d'aquesta espècie a causa del canvi climàtic, ja que viu en zones on la neu no es fon fins gairebé l'estiu i l'augment de temperatures representen una amenaça.  Segons conclou l'estudi, es tracta d'una espècie potencialment amenaçada per la singularitat del seu hàbitat, ja que les congestes són llocs on la neu no es fon fins a la primavera avançada o a l'estiu. Per això, el canvi climàtic representa una amenaça, ja que un increment de les temperatures podria reduir l'hàbitat d'aquesta planta i la seva població. De moment, només la planta només s'ha identificat en tres punts concrets del parc, en pocs metres quadrats de superfície.   El gènere 'Alchemilla' comprèn en total unes 500 espècies a tot Europa, de les quals només una desena estan lligades a les congestes. Més de 50 espècies es troben als Pirineus, i la majoria viuen, sobretot, en prats i clarianes del bosc.

Summary: Identifiquen una nova espècie de planta endèmica al Parc Natural del Cadí-Moixeró


La CUP ha fet un ultimàtum a JxCat i ERC per aconseguir una resposta unitària davant la possible inhabilitació del president del Govern, Quim Torra. El diputat Carles Riera ha criticat que des de les seves files han fet una proposta d'acció unitària que se'ls ha descartat i que han fet "tots els esforços possibles" per activar converses bilaterals i multilaterals "sense èxit". Per això han fet "l'últim avís" perquè els socis de Govern expliquin quina és l'estratègia per fer front a l'ofensiva repressiva de l'Estat. "Altrament, haurem malbaratat la darrera oportunitat d'aquest cicle polític", ha avisat Riera, que ha avançat que els anticapitalistes no en seran corresponsables. Riera ha criticat que a hores d'ara Torra "no ha concretat què farà l'endemà de ser inhabilitat" i ha acusat JxCat i ERC d'estar tancats als seus despatxos "discutint dels seus interessos de partit". Per això els ha esbroncat i ha criticat que no parlin sobre les polítiques per fer front a la crisi els pròxims mesos, sinó del "repartiment de cadires", un cop Torra sigui previsiblement inhabilitat i el vicepresident, Pere Aragonès, exerceixi la presidència en funcions.  "El temps ens corre en contra", ha advertit Riera, que també ha lamentat que "tot fa pensar que el Suprem acabarà marcant el calendari electoral". I és que la manca d'unitat en el moviment independentista és "total i absoluta", en la visió dels cupaires, que asseguren que no es faran responsables ni corresponsables de la situació que en surti perquè ja van presentar una proposta unitària, la de la 'via Venturós'. Tot i que no hi ha hagut reunions amb els partits, la iniciativa dels cupaires ha quedat rebutjada i "sense alternativa". És en aquesta línia que la CUP demana a Torra que expliqui quina és la seva estratègia "per fer front a l'ofensiva repressiva de l'Estat".  "Ens queden 24 hores o 48 hores, altrament haurem malbaratat la darrera oportunitat d'aquest cicle polític i haurem de lluitar per un de nou on sí que sigui possible encarar de forma ferma la lluita per l'autodeterminació", ha conclòs el diputat.

Summary: La CUP dona un ultimàtum a JxCat i ERC per respondre a la inhabilitació de Torra: "No ens en farem corresponsables"


El portaveu d’ERC, Sergi Sabrià, ha volgut replicar aquest dilluns les declaracions de la vicepresidenta espanyola, Soraya Sáenz de Santamaría, afirmant que el suport a l’independentisme cau i que cada cop són menys el partidaris del procés sobiranista. Per al republicà, que el govern espanyol valori les mobilitzacions de Catalunya és positiu perquè significa que “estan mirant cap aquí”. Amb tot, ha encoratjat el govern espanyol a fer un recompte exacte dels partidaris i contraris a la independència. “Si estan tan convençuts, que arribin a un acord per posar les urnes. Si no s’atreveixen a fer-ho és perquè no estan tan segurs”, ha sentenciat Sabrià. D’altra banda, ara que el Govern ja ha anunciat la data i la pregunta del referèndum, fixant-lo en l’1 d’octubre, el republicà s’ha volgut mostrar convençut que la participació serà molt alta i que s’implicaran tant els partidaris de la independència com els contraris. Així, tot i admetre que ara mateix els del ‘no’ mantenen dubtes i els impulsors de l’1-O són els independentistes, Sabrià creu que “conforme es vagi acostant el dia i es vagin coneixent els passos, la crida als votants del ‘no’ es farà més alta i més clara”. “No és només l’oportunitat de la gent del ‘sí’, també dels del ‘no’. El president i el vicepresident han estat molt contundents en dir que el mandat serà efectiu i aquesta ha de ser la millor crida. La seva oportunitat de guanyar està en exercir la democràcia i votar l’1 d’octubre. Estem segurs que ho faran”, ha sentenciat.  Per últim, el republicà ha volgut “alinear-se” amb la reflexió del dirigent de la CUP Quim Arrufat, que va demanar tenir “un president i consellers de substitució” per als casos de possible inhabilitació. “Quan el president o el vicepresident expliquen que no són importants i que no ens podran inhabilitar a tots, diuen això. Per cada inhabilitat, hi haurà un o vint al darrere que el substituiran”, ha conclòs.

Summary: Sabrià, a Santamaría: “Si tan convençuts estan que l’independentisme cau, que arribin a un acord per posar les urnes”


El Parlament ha aprovat per unanimitat aquest dimecres dues peticions de compareixença del president de la Generalitat, Quim Torra, per informar sobre l'acció del Govern davant les reivindicacions dels funcionaris i del sector públic de les darreres setmanes. Es tracta d'una proposta de Cs que demana que l'executiu informi sobre els plans davant la "greu" situació laboral dels funcionaris i una del PSC-Units sobre el "deteriorament" dels serveis públics. Torra haurà de comparèixer en el termini d'un mes, d'acord amb el que regula l'article 172 del reglament de la cambra. L'oposició ha reclamat la compareixença perquè el president "corregeixi" la seva "manca de voluntat política".   Els grups lamenten que Torra no comparegui de forma voluntària  La portaveu del grup PSC-Units, Eva Granados, ha retret a Torra que en la setmana de les reivindicacions dels funcionaris "fes un silenci total", que el Govern "desaparegués" i que "només" comparegui quan ho aprova el Parlament i no per voluntat pròpia. Granados ha reclamat al president que prioritzi assumptes com les llistes d'espera en sanitat, que reverteixi les retallades als serveis públics i que impulsin una modificació en la funció pública.  El diputat de Cs Dimas Gragera ha constatat que la gestió del Govern amb els treballadors públics ha estat "nefasta" i ha demanat a Torra que comparegui per donar a conèixer el seu pla d'acció. "Necessitem un president que doni la cara. La tardor calenta que preveien els ha sortit malament i s'han manifestat contra vostès", ha argumentat el diputat.   Des de CatECP, Marta Ribas, ha reclamat solucions i un "gran acord" per posar d'acord els diferents actors polítics en la defensa dels serveis públics i la recuperació de les condicions laborals. Ribas ha reclamat el suport dels independentistes en els pressupostos generals de l'Estat  per comptar amb els 2.200 MEUR que poden ajudar a fer possible el "millor horitzó" de justícia social per a Catalunya. Tant des de la CUP com des del PPC han recolzat la compareixença de Torra. El diputat del PPC Xavier García Albiol ha retret al Govern que "milers de persones" hagin patit les "conseqüències" de l'acció de govern i ha apostat per conèixer el full de ruta per recuperar els drets laborals, "que ha posat en cua de tot l'Estat als treballadors públics catalans ".  Finalment, tant ERC com JxCat han donat suport a les peticions de compareixença perquè el Govern es pugui explicar a la cambra i traslladar les propostes i la seva acció.

Summary: El Parlament aprova la compareixença de Torra sobre l'acció del Govern amb les reivindicacions del sector públic


L'Ajuntament de Lleida també dedicarà un espai a les instal·lacions de memòria a les víctimes del coronavirus. L'alcalde Pueyo ha explicat que quan hagi passat aquesta crisi es buscarà un punt "tranquil", prop d'una làmina d'aigua, amb zona verda i que sigui accessible, per fixar un element memorial que recordi la pandèmia a la ciutat i les persones que hi han perdut la vida. "Serà un espai perquè les famílies que no han pogut fer el dol d'una manera completa, tinguin també aquest entorn de memòria", ha dit Pueyo. D'altra banda, la Paeria oferirà un espai al cementiri municipal a la comunitat islàmica per si calgués fer un enterrament en aquest període de crisi pel coronavirus, que es podria fer en base als seus ritus i característiques. Durant una visita al cementiri, Pueyo ha explicat que, si calgués enterrar algun difunt de la comunitat islàmica, es podria fer en base als seus ritus i característiques. És un terreny que permetria més d'una trentena d'enterraments i que, posteriorment, es podria identificar com la mateixa comunitat considerés convenient. L'alcalde de Lleida ha explicat que compartirà l'espai amb la comunitat musulmana perquè l'estudiï i valori l'oferiment que els fa la Paeria.  Miquel Pueyo ha agraït a l'alcalde de Castelló de Farfanya, Omar Noumri Coca, l'assessorament i l'ajut rebuts per entendre les aspiracions de la comunitat musulmana, alhora que també ha estès l'agraïment al mateix col·lectiu per la seva flexibilitat en aquestes circumstàncies. Cementiri tancat per l'estat d'alarma En l'actual estat d'alarma decretat, el cementiri està tancat un fet que impedeix a les persones que volen anar a visitar els seus finats poder-ho fer, sent especialment dolorós per a les que no poden fer l'acompanyament habitual per les mesures de protecció i seguretat pel coronavirus. El funcionament del cementiri de Lleida per part de la Paeria respon a la filosofia que és "un espai per a tothom", ha assenyalat l'alcalde, tant de les persones catòliques, com ortodoxes, evangèliques, musulmanes, entre altres, o de les persones aconfessionals.

Summary: L'Ajuntament de Lleida dedicarà al cementiri un espai de memòria a les víctimes del coronavirus


El permís laboral al qual tenen dret els homes quan tenen un fill s'amplia de quatre a cinc setmanes a partir d'aquest dijous. El canvi de normativa suposarà un augment de la despesa a les arques públiques per aquest concepte fins als 2.559 milions d'euros, segons els càlculs del govern espanyol. L'increment ja està previst als Pressupostos Generals de l'Estat. Es compleix, així, l'acord d'investidura del 2017 entre PP i Cs, que establia que el permís retribuït havia de ser de quatre setmanes i que la xifra s'augmentaria en una setmana anual. Un altre canvi en la prestació, aquest per als funcionaris, és que no caldrà que utilitzin les cinc setmanes al mateix temps que la mare, el permís de la qual és de setze setmanes.

Summary: El permís de paternitat serà de cinc setmanes des d'aquest dijous


L'esquerra anticapitalista es mostra disposada a donar suport al pressupostos però adverteix que no ho farà sense veure'ls ni si reprodueixen els números del juny ACN Barcelona.-La portaveu parlamentària de la CUP, Anna Gabriel, ha avisat el president de la Generalitat, Carles Puigdemont, que el 'sí' de l'esquerra anticapitalista a la qüestió de confiança no "dóna carta blanca per emprendre una pressió política que pretengui obligar ningú a votar uns pressupostos en què no creu". Així ho ha assegurat en la seva intervenció al debat de la qüestió de confiança aquest dijous al Parlament. Gabriel, que ha afirmat que la confiança "no és unidireccional", ha obert la porta dels cupaires a donar suport als números d'Oriol Junqueras. Però no ho faran sense haver vist els comptes ni si reprodueixen les xifres que el Govern va presentar al juny. En clau de referèndum, Gabriel ha advertit a Junts pel Sí i CSQEP que "no hi haurà via pactada". "És cosa vostra, per nosaltres és una via inexistent", ha sentenciat Gabriel. La portaveu parlamentària de l'esquerra anticapitalista ha assegurat que els seus diputats no han rebutjat "mai" la possibilitat de donar suport als pressupostos. "No ho vam fer així durant la negociació de maig i juny i per això vam negociar fins a l'últim minut, sense gaire èxit", ha admès després que la CUP mantingués l'esmena a la totalitat a la tramitació al juny. "Ara tampoc no rebutjarem d'entrada la possibilitat de donar suport a uns pressupostos que permetin cloure la legislatura".  Ara bé, l'endemà de la disjuntiva que va plantejar Puigdemont en vincular comptes i qüestió de confiança, l'esquerra anticapitalista ha deixat clar: "Votar la confiança avui no els dóna carta blanca per emprendre pressió política que pretengui obligar ningú a votar uns pressupostos en què no creu".  En aquest sentit, i conscients de la diferència "complexa i antogònica" entre els dos grups independentistes de la cambra, Gabriel ha posat l'accent en la confiança: "No és unidireccional, és d'anada i tornada". En apel·lar a "l'intercanvi honest de parers", Gabriel s'ha mostrat "disposada" a donar suport als comptes però també ha estat contundent en descartar un xec en blanc. La CUP no vol avalar uns números sense haver-los vist ni tampoc si reprodueixen els números que va presentar al juny el departament d'Oriol Junqueras. "Votarem 'sí' i ens obrim a fer avançar la legislatura que no pot deixar de ser d'excepcionalitat". I en aquest sentit ha replicat a Puigdemont que per l'esquerra anticapitalista els comptes han de ser també "element clau " per teixir la cadena de confiança i alhora ser un "instrument per augmentar la base social, que necessita cohesió nacional i justícia social". Gabriel, que ha reclamat uns números per guanyar el referèndum i vinculats a un projecte de progrés, els ha definit com a eina de redistribució de riquesa i que posi "dics de contenció" en clau social.  La via pactada, "inexistent" La diputada cupaire també ha advertit el Govern i Junts pel Sí, i també Catalunya Sí que es Pot, que no hi haurà via pactada possible pel referèndum. Perquè si fos així "ja s'estaria negociant la data de celebració". "Insistiu en la via pactada, per nosaltres és inexistent". En aquest sentit, la portaveu de l'esquerra anticapitalista ha assegurat que la majoria del país que espera un referèndum no el preveu "pactat". Una condició que fa "córrer el risc de desactivar la fortalesa de la mobilització".  Lluny de voler apostar per la "lògic subordinada", els cupaires volen sumar veus –"no tant partits sinó amplies majories"- per "desmuntar l'excusa de no afrontar la cruesa de la manca de profunditat democràtica a l'Estat". "La via pactada és cosa vostra, en el pacte i la subordinació no ens hi trobareu. Mantindrem el tensor de la determinació i posarem efectius a la trinxera de la democràcia, la unilateralitat", ha insistit Gabriel.  Encara en clau de referèndum, la diputada cupaire ha negat que el referèndum sigui una "exigència" de la CUP. "No és, ni pot ser, ni serà partidista, és la via per dirimir de forma democràtica el conflicte amb l'estat espanyol, donar a la gent la possibilitat d'expressar-se en el marc d'una pregunta binària", ha reblat. Finalment, Gabriel ha apel·lat als "demòcrates i als d'esquerres" per passar de la retòrica als fets: "cal que passeu al costat de la democràcia i no al de la negació de l'estat espanyol".

Summary: La CUP avisa Puigdemont que el 'sí' a la qüestió de confiança no dóna "carta blanca" per pressionar pels comptes


El president del PP, Pablo Casado, s’ha mostrat partidari aquest dilluns d’aplicar mesures dràstiques contra les forces independentistes que, al seu entendre, justifiquin accions violentes com les que alguns mitjans espanyols atribueixen als CDR. Després del discurs del president de la Generalitat, Quim Torra, agraïnt als CDR la seva tasca, Casado ha recordat que “qualsevol partit que atiï la violència , o no la condemni o la justifiqui, en base a la Llei de partits ja podria estar incorrent enuna possible sanció que pot arribar fins a la il·legalització”. A més, ha recordat que la seva formació vol modificar la Llei de partits perquè “encara que això no passi, qualsevol associació o partit que estigui cointribuint a aquesta confrontació al carrer no tingui cap recurs per part dels nostres impostos”. També ha defensat una modificació de la Llei d’acció exterior de manera que “qualsevol CCAA que obri una oficina comercial, mal dita ambaixada, i que no s’atengui a la tasca comercial o turística, pugui ser tancada”.  Casado ha fet aquestes manifestacions durant el torn de preguntes a la seva intervenció al Fòrum ABC Deloitte, on ha avançat que la seva formació demanarà la compareixença del president del govern espanyol, Pedro Sánchez, després del discurs on el president de la Generalitat, Quim Torra, ha creuat “una línia vermella dient a la kale borroka que ha de seguir empenyent, incitant la confrontació al carrer i apallissant les forces i cossos de seguretat”. En aquest marc ha defensat que hi ha "elements suficients" per aplicar un nou 155 i ha tornat a oferir a Sánchez la majoria absoluta del PP al Senat. Aquest 155, ha dit, hauria de tenir "la durada i una amplitud competencial que calgui" i que el control no s'exerceixi a través dels ministeris sinó de consellers i equips designats directament pel govern espanyol.

Summary: Casado apunta a una possible il·legalització dels partits independentistes “si justifiquen la violència”


L'empresa Ports de la Generalitat ha organitzat neteges subaquàtiques a la zona del port de Blanes (Selva) i al de Palamós (Baix Empordà) amb l'objectiu de recuperar materials i sensibilitzar la població de la necessitat de protegir el medi. En el cas de Blanes, en només dos dies s'han recuperat 5.000 quilos de deixalles entre els quals hi ha pneumàtics, taulons de fusta, restes d'embarcacions, envasos, motocicletes o carretons de compta. A Palamós, la neteja s'ha centrat a la dàrsena pesquera exterior al port. En tres dies, s'han recollit 8.000 quilos de residus. Les actuacions, que han costat uns 9.000 euros, s'emmarquen en el compromís de l'administració portuària de netejar els fons marins periòdicament.  Professionals subaquàtics autoritzats per Capitania Marítima de Palamós i transportistes de residus autoritzats per l’Agència de Residus de Catalunya  (ARC) s'han encarregat de les neteges dels fons marins impulsades per Ports de la Generalitat.  Entre aquest dimarts i dimecres, a Blanes s'han recuperat 5.000 quilos de residus entre els quals hi ha pneumàtics però també taulons de fusta, envasos de plàstic, cordes, bateries de vaixells, motocicletes, tanques, contenidors d’escombraries i carretons de compra.  Un cop recopilades, les deixalles es classifiquen i es col·loquen en contenidors que es deriven a centres autoritzats per a la seva valoració i posterior gestió.  A Palamós, la neteja a la dàrsena pesquera exterior del port, que quedava pendent després de la neteja realitzada l'any passat. Des de dilluns i fins dimecres, s'han recuperat 8.000 quilos de deixalles entre els quals també hi ha pneumàtics, ferralla, envasos de plàstic, cordes, ampolles de vidre o bateries. Els residus localitzats s'estan traslladant a l'abocador.   Les dues neteges han tingut un cost de 9.000 euros i són fruit del compromís de Ports de la Generalitat per mantenir netes les instal·lacions. El gerent de Ports de la Generalitat, Joan Pere Gómez Comes, assegura que l'objectiu és "conscienciar les administracions, usuaris i ciutadans per protegir el medi ambient i treballar junts per tenir uns ports més sostenibles". En aquest sentit, diu que "continuarem impulsant aquestes neteges per vetllar pel llegat portuari que deixarem a les futures generacions".

Summary: Recullen 8.000 quilos de deixalles del port de Palamós i 5.000 més al de Blanes


El president del Consell Nacional de la Cultura i les Arts (CoNCA), Carles Duarte, ha anunciat aquest dimecres que no es presentarà a la reelecció quan l'organisme renovi la meitat (4) dels seus membres el proper mes de juliol. Tot i que podia optar a un segon mandat de cinc anys, Duarte ha decidit no seguir al capdavant del Consell, després d'haver completat la missió que se li havia encomanat, "estabilitzar i consolidar el CoNCA", tal com ha explicat ell mateix durant la compareixença a la comissió de Cultura del Parlament. Duarte ha comparegut per presentar l'informe cultural del 2015 que ha elaborat el seu equip, tot i que ha dedicat una part del temps a defensar la "neutralitat i apartidisme" del CoNCA davant dels atacs de C's. La diputada Sonia Sierra ha proposat, entre d'altres, que se suprimeixi el terme 'nacional' de l'organisme, perquè "jurídicament Catalunya no és una nació i la majoria de catalans opina que és una regió".  Duarte va ser escollit president del CoNCA el juliol del 2012. Quatre anys després ha decidit tancar la seva etapa al capdavant de l'òrgan que assessora la Generalitat en matèria cultural. Durant la compareixença d'aquest dimecres al Parlament, Duarte ha lamentat la reducció de competències del CoNCA en els darrers anys i la "davallada" del pressupost del departament de Cultura, dues decisions que, segons ell, no han ajudat a remuntar el vol de la cultura catalana. "Com assenyalava el nostre darrer informe anual, a la reducció del consum privat s'han afegit la reducció dels pressupostos públics, l'increment de l'IVA o la manca d'una legislació prou ambiciosa per afavorir el mecenatge", ha lamentat. "La cultura ha patit molt", ha reconegut, tot i la lleugera tendència a l'alça en el darrer any de l'assistència al teatre i al cinema. Un cop "estabilitzat" el CoNCA ha arribat el moment de tornar a parlar de la introducció de millores. "Un cop consolidat, és possible que toqui parlar de revisar les competències, la configuració, la composició actual i la forma de vincular els membres amb la institució", ha reconegut. Tot i això, ha reclamat als partits polítics que no facin un debat "precipitat" i recordin que la renovació del CoNCA "no és la principal urgència que té ara el país". "Fem-ho bé", ha afegit. Una de les noves funcions que creu que hauria de tenir l'organisme és la de fer "d'observatori" cultural, recopilant i analitzant les polítiques culturals i les dades, tant públiques com privades, que ofereixen tots els actors culturals. "El CoNCA s'ha de reforçar amb una visió que no el burocratitzi, que no el faci una oficina de gestió", ha demanat tot subratllant la necessitat que pugui fer "prospectiva, anàlisi i seguiment" de les polítiques i el model cultural català. Duarte ha anunciat que, properament, el CoNCA presentarà les conclusions de tres estudis. Un sobre ensenyaments artístics, que podria acabar propiciant la creació d'un grup de treball mixt al Parlament entre les comissions de Cultura i Ensenyament –tal com ha plantejat la presidenta de la comissió de Cultura, Irene Rigau-; un altre sobre el consum cultural dels joves que, segons Duarte, demostra que els joves no consumeixen "menys" cultura sinó que la consumeixen de manera diferent; i un últim al voltant de les subvencions públiques a la cultura.  C's no vol que el CoNCA sigui "nacional" Des de Ciutadans, la diputada Susana Beltrán ha instat el CoNCA a "obrir" la mirada amb l’objectiu d’encabir les propostes culturals de les altres comunitats autònomes que ajuden a “comprendre la realitat de Catalunya”. Beltrán ha exigit a Duarte que superi el “partidisme” i reforci la “neutralitat” i s'ha referit al cas de l'escriptor Valentí Puig, que va deixar l'organisme com a mostra de desacord "amb la deriva secessionista" de les institucions catalanes. En aquest punt ha insistit la també diputada Sònia Sierra, que ha retret al president del CoNCA que compari la inversió cultural de Catalunya amb la de països europeus. “És un criteri que ens estranya perquè Catalunya és una comunitat autónoma o una regió, no un país”, ha dit. En aquesta línia, ha afegit que “enlloc es reconeix Catalunya com una nació” perquè, si fos així, “tindria una cadira a la ONU”.  Duarte i la vicepresidenta del CoNCA, Gemma Sendra, han aclarit que les comparacions s'han fet amb d'altres països de població similar a la catalana o que convisquin amb diverses llengües. A més, han recordat que el terme 'nacional' el va escollir el Parlament, que és qui va crear l'organisme per llei. "La immensa majoria dels catalans no reconeixen Catalunya com una nació. El més fàcil seria reure-ho del nom", ha insistit Sierra. Els grups veuen necessari el CoNCA però volen repensar-lo El diputat socialista Rafel Bruguera ha destacat que el CONCA és un instument “clau” a favor de les polítiques culturals i ha subratllat la necessitat de reforçar les seves competències per “repensar” noves mesures en benefici del sector. Bruguera ha remarcat el “fracàs” en la inversió pública en polítiques culturals des del 2010 fins a l’actualitat, fet que ha posat de manifest que aquest àmbit no ha estat una “prioritat” pel Govern.  Bruguera ha valorat positivament el document amb 36 propostes per millorar la situació dels professionals de la cultura, però ha advertit que moltes d’elles depassen de les competències que l’Estatut atorga a Catalunya. Per això, ha recomanat buscar solucions “a nivell estatal” mentre s’analitzen en quins aspectes es pot “incidir des d’aquí”. Duarte li ha respost que ja han traduït al castellà les 36 propostes i les faran arribar aviat al Congrés dels Diputats.   Des de Catalunya Sí Que es Pot, la portaveu adjunta, Gemma Lienas, ha posat l’accent en la precarització que viuen els treballadors de la indústria cultural i ha instat el CoNCA a “aclarir” com s’ha de millorar la situació. La diputada de l’esquerra alternativa ha posat l’accent en allò que es pot millorar “sense necessitat d’aprovar uns pressupostos”, com la “pirateria”. “Són mesures que depenen de la voluntat política”, ha manifestat.  De la seva banda, el diputat del grup popular Juan Milián s’ha sumat a la necessitat d'aclarir què es vol que sigui el CoNCA: “No ens podem conformar amb un òrgan consultor, ha de tenir un impacte en l’ecosistema cultural català”, ha dit. També ha animat el Govern a posar en marxa accions que no requereixin de l’ajuda de l’estat espanyol, com “eines pel mecenatge” o “baixar els impostos autonòmics” per millorar la situació del sector. Sobre els pressupostos de 2016, ha posat en dubte “l’optimisme” amb què Santi Vila es va mostrar respecte el sector cultural i ha retret el Govern que “retalli en tot allò que és benestar”.  Per part del grup de la CUP, la seva presidenta, Mireia Boya, ha denunciat que el CoNCA representa la “indústria cultural mercantilitzada” i que ignora la “cultura de base”, equipada amb ateneus i centres autogestionats. “No és un òrgan representatiu de les classes populars”, ha afegit. Al llarg del seu discurs, en aranès, Boya ha posat el focus en la precarització dels treballadors, la manca de transparència en matèria de contractació i de participació en l’adjudicació de subvencions. La diputada cupaire ha demanat al president del CoNCA que sigui explícit amb quines mesures es duran a terme per solucionar tots aquests problemes i, també, en la integració de la nació occitana.  Per últim, des de Junts pel Sí, la diputada Teresa Vallverdú ha insistit en situar el CONCA com un instrument “imprescindible” per actuar de pont en “l’acord nacional de cultura”. Vallverdú ha destacat el context de crisi que ha fet minvar la despesa pública en el sector cultural i s’ha afegit a la idea de començar a actuar en tot allò pel que es tinguin competències. Ha proposat que s’incrementi el finançament privat “en un moment en què la inversió pública no es pot recuperar”. La diputada sobiranista ha remarcat la importància d’estudiar els elements que “facin créixer el públic”, que ha disminuït considerablement els darrers anys.

Summary: Carles Duarte anuncia que no es presentarà a la reelecció com a president del CoNCA


L'onzena edició de l'informe FAROS de l'Hospital Sant Joan de Déu de Barcelona alerta que la majoria de les nenes espanyoles abandona l'esport durant l'adolescència i no practica l'activitat física recomanada per l'Organització Mundial de la Salut (OMS). L'estudi 'Salut i esport en femení. La importància de mantenir-se activa des de la infància' adverteix, a més, que aquest abandonament tindrà conseqüències negatives en la seva salut física i mental present i futura. Els responsables del treball afirmen que l'oferta d'activitat esportiva per a la població infantil està "condicionada encara" per valors socioculturals i estereotips que influeixen en l'elecció de les nenes, i proposen transformar l'educació física a les escoles i coordinar les tasques i activitats que s'hi fan amb les que es fan al pati. En global, la pràctica de l'esport ha augmentat, però l'estudi evidencia que les nenes en fan menys que els nens i que el deixen abans. Per exemple, segons l'informe als 6 anys el percentatge de nens que realitza una pràctica esportiva és un 6,9% superior al percentatge de nenes. Aquest fet, indiquen els autors del treball, és atribuïble a les diferències socioculturals que "encara persisteixen" a la societat i que incideixen a l'hora de decidir les activitats extraescolars. Un altre punt que posa de manifest l'informe és que en el moment del pas de l'educació primària a secundària, que coincideix amb l'entrada en l'adolescència, es produeix un "abandonament generalitzat" de la pràctica esportiva. El percentatge d'abandonament, però, és "molt superior" en el cas de les nenes: d'un 13% respecte a un 5,9% en els nens. L'Organització Mundial de la Salut (OMS) estableix que les nenes i els nens, sense distinció de gènere, amb edats compreses entre els 5 i 17 anys han d'acumular cada dia 60 minuts d'activitat física moderada o vigorosa aeròbica (caminar, córrer, ballar, pedalar...) als quals s'han d'afegir, tres cops per setmana, activitats vigoroses per enfortir músculs i ossos (grimpar, saltar a la corda o utilitzar els equipaments dels parcs de joc).

Summary: Un informe alerta que la majoria de les nenes espanyoles abandona l'esport durant l'adolescència


L'Open Arms ha rescatat en les últimes hores 158 persones de dos vaixells en perill al mar Mediterrani Central. Inicialment ha fet el rescat de 56 persones que anaven a bord d'una embarcació avariada, a la qual se li ha reparat provisionalment el motor. Després n'ha fet un altre de 102 persones més. L'ONG ha constatat que aquests 158 rescatats s'han salvat "d'una mort probable". També alerta que l'Open Arms és l'únic vaixell humanitari de la zona i que hi ha 500 persones més rescatades esperant un port segur.

Summary: L'Open Arms rescata 158 persones de dos vaixells al Mediterrani Central


Eulen Seguretat, l'empresa concessionària dels filtres de seguretat a l'aeroport del Prat, ha demanat als seus treballadors una "reconsideració urgent" per solucionar el conflicte laboral. En un comunicat, la companyia ha criticat que l'assemblea d'empleats celebrada aquest dijous hagi votat propostes alternatives a la que va llançar el Departament de Treball i va ser acceptada per l'empresa: un plus salarial de 200 euros mensuals per 12 pagues. En canvi, l'assemblea de treballadors ha acabat votant per majoria una proposta que inicialment no estava contemplada: 250 euros en 15 pagues.  En el comunicat, Eulen "lamenta" que els treballadors no hagin aprovat la proposta de mediació del Departament de Treball, que l'empresa va acceptar, i ha denunciat que el comitè de vaga "no ha respectat el compromís adquirit" amb Treball de sotmetre a l'assemblea de treballadors la proposta de mediació després de presentar tres escenaris alternatius diferents, a més del previst en aquesta proposta. L'empresa concessionària dels filtres de seguretat a l'aeroport del Prat, que ha volgut agrair la feina de medicació realitzada per la Generalitat, assegura que ha fet "tot el possible" per solucionar el conflicte amb els seus treballadors "acceptant l'increment salarial proposat que va més enllà de l'econòmic i raonablement admissible".  Per això, Eulen ha demanat una "reconsideració urgent" de la decisió que han pres els treballadors per solucionar el conflicte i suplica que abandonin la vaga indefinida pels "importants perjudicis" que podria causar als usuaris dea l'aeroport del Prat en el moment de l'any de més afluència a les instal·lacions.

Summary: Eulen demana una "reconsideració urgent" dels treballadors per solucionar el conflicte laboral de l'aeroport del Prat


El cap de l'executiu assegura que després del 21-D seguirà sent "president de tots" però avisa que "exigirà a tothom que respectin" la llei i la Constitució  ACN Barcelona.-El president del govern espanyol,  Mariano Rajoy, ha assegurat aquest dimecres al vespre que confia "en la capacitat dels catalans per encapçalar una profunda rectificació de la deriva" de l'independentisme. En encarar el seu discurs cap a les eleccions del 21-D, Rajoy s'ha mostrat "optimista" perquè es propiciï un "retorn a la realitat i a la convivència" i perquè es "reorienti  tota l'energia estèrilment malgastada a ocupar-se dels problemes quotidians de les persones". En intervenir al lliurament de les Medalles d'Honor de Foment del Treball, a Barcelona, Rajoy ha assegurat que més enllà del que diguin les urnes el 21-D seguirà sent "president de tots". "I amb tots parlaré, però exigiré a tots que respectin el marc que la Constitució i la llei ens imposen a tots", ha assegurat. En una crida a la confiança -també per reiterar que els empresaris no traslladin més empreses fora de Catalunya- Rajoy ha assegurat, de fet, que "l'empenta dels empresaris serà determinant".  Rajoy ha fixat d'exemple alguns dels homenatjats durant la gala de Foment del Treball. En concret, ha citat reiteradament tant qui dona nom als premis de Foment, Carles Ferrer Salat, com a Juan Antonio Samaranch, medalla d'honor. "En aquests temps que proliferen els disbarats i els viatges enlloc, aprendre del que va fer i aconseguir Samaranch hauria de ser lliçó obligatòria de civisme i convivència", ha advertit. Rajoy, que ha apostat per una Catalunya "oberta i cosmopolita" lluny de " la comunitat tancada que han volgut imposar", ha assegurat que precisament aquesta mentalitat d'"horitzó obert" s'ha vist els darrers mesos "encongida i minimitzada". "No només és contrari al món sinó també oposat al que ha fet històricament gran Catalunya", ha resolt. En defensar l'aplicació de l'article 155, el cap de l'executiu espanyol ha agraït la invitació de Foment per evidenciar un suport als empresaris per "contribuir a normalitzar una situació" a Catalunya que ja es va "encarrilant". "I ho fa per les vies que sempre hauria hagut de discórrer; l'estabilitat i la seguretat jurídica", ha assegurat en un agraïment també a les organitzacions sindicats per la "sensatesa, responsabilitat i serietat".  El retorn de les empreses a Catalunya En l'obertura de la gala, el president de Foment del Treball, Joaquim Gay de Montellà, li ha demanat que incentivi amb mesures el retorn de les empreses que han marxat de Catalunya. Una petició que Rajoy no ha respost explícitament durant el seu discurs al final de l'acte. "Ho repeteixo, confieu, no traieu més empreses de Catalunya", ha dit. Després del 21-D, Rajoy ha assegurat que tocarà a tothom fer el que estigui a "l'abast de la mà" perquè la confiança en Catalunya "reneixi" en inversors internacionals, consumidors i empreses. "L'empenta dels empresaris serà determinant", ha afegit en garantir el suport "del govern de la nació als catalans".  En aquest context ha insistit que la previsió de creixement –que el govern de l'Estat s'ha vist "obligat a rebaixar" del 2,6% al 2,3%- podria incrementar-se si la situació política catalana "es normalitzés" a finals d'any. "La clau és la normalitat política, reconeguem-nos com a membres d'una mateixa comunitat", ha reclamat.

Summary: Rajoy confia que els catalans apostin per una "profunda rectificació de la deriva" de l'independentisme


El Departament d’Educació ha establert que les avaluacions d'aquest curs, alterat per la crisi del coronavirus, tindran en compte la situació personalitzada de cada alumne. És un dels criteris que al llarg del dia d’avui farà arribar a les direccions dels centres educatius. L'objectiu principal és donar continuïtat a l’activitat formativa per ajudar a mantenir els hàbits i el procés d’aprenentatge amb propostes educatives que arribin a tot l’alumnat, segons afirma Educació. I sense oblidar, al mateix temps, que el seguiment tutorial i el suport emocional a l’alumnat i a les famílies prenen en aquest context més rellevància, especialment, en el cas de l’alumnat que té més dificultats a l’hora de participar en les activitats proposades. Pel que fa a l’avaluació, el Departament estableix que el segon trimestre s’avalua fins al 12 de març, amb les observacions obtingudes fins a aquell moment. Els informes per alumnat i famílies es podran lliurar un cop es normalitzi l'activitat acadèmica, malgrat que alguns centres ja els han tramès a les famílies. Probablement, indica Educació, l’inici de la tercera avaluació es farà encara en període de confinament. Per aquest motiu, la docència “haurà de ser virtual”. L'avaluació serà qualificadora i personalitzada, tenint en compte les limitacions de cada alumne. Aquest fet implicarà un paper “important” en la figura dels tutors/es pel que fa a la comunicació i el suport regular amb l'alumnat i les famílies. Caldrà, doncs, afegeix, revisar els criteris d'avaluació formulats per cada centre a principi de curs i adaptar-los a les limitacions formatives i personals amb les quals s’hagi trobat cada alumne. A partir del 13 d’abril el Departament d’Educació establirà unes noves orientacions al respecte. Educació recorda que les activitats que s’organitzin han de seguir els paràmetres de l’ensenyament per competències bàsiques i defugir la necessitat i la pressió d'acabar els programes. Així, per exemple, es recomana fer propostes setmanals, des de diferents àmbits curriculars, amb calendari de lliurament i amb la possibilitat de fer un retorn de les activitats realitzades a l’alumnat. Al mateix temps, s’han d’evitar les tasques repetitives, els projectes han de ser motivadors i han de tenir l’acompanyament del professorat. Tanmateix, a l’hora de programar les activitats, cal evitar reproduir el treball que es fa en els centres, és a dir, la transportació directa dels horaris setmanals. És per això que els equips directius han de planificar i coordinar la proposta de treballs de forma sostenible, tant pel que fa a la dedicació de l’alumnat com del professorat. La interacció entre professorat i alumnat s’ha de poder garantir a partir dels diferents mitjans, ja sigui per correu electrònic o d’altres entorns, i que en permeti el retorn per exemple amb l’enviament de fotografies dels treballs o l’enviament de documents digitals. A més, el Departament subratlla que la situació actual afecta especialment l’alumnat dels centres en entorns socioeconòmics desafavorits. En aquests casos, afegeix, cal utilitzar tots els recursos tecnològics a l'abast per acompanyar l’alumnat durant aquests dies de confinament, com ara trucades telefòniques, missatges de Whatsapp, etc, en funció dels recursos disponibles en cadascun dels alumnes.

Summary: Educació estableix que les avaluacions tindran en compte la situació personalitzada de cada alumne


El sindicat CCOO ha denunciat que l'Ajuntament de Pineda de Mar obliga els treballadors del consistori que van secundar l'aturada de deu minuts en protesta pel judici de l'1-O, dimarts passat, a recuperar el temps. La formació sindical, majoritària a l'Ajuntament, ha presentat una queixa expressa i per instància tant al departament de Recursos Humans com al mateix alcalde, Xavier Amor, perquè es deixi sense efecte la mesura. El sindicat considera "completament inoportú" el posicionament i creu que el consistori "coarta" la llibertat d'expressió. A més, subratlla que aquesta vegada s'ha canviat la manera de fer en relació a com s'havia actuat en altres aturades a l'entorn de temàtiques diverses com la violència masclista. El sindicat recorda que la convocatòria del 12 de febrer s'emmarcava en una proposta "transversal" que incloïa partits polítics, societat civil i organitzacions socials com ara CCOO, una convocatòria "de caràcter unitari independentment de la ideologia o el sentiment nacional". A més, considera que una protesta "simbòlica" de deu minuts "no suposa en cap cas una pèrdua important de temps de treball", i afirma que aquesta en concret "va garantir" la continuïtat habitual dels serveis públics i no va crear cap "perjudici" per a la ciutadania.

Summary: CCOO denuncia que l'Ajuntament de Pineda obliga a recuperar els deu minuts d'aturada pel judici de l'1-O


Les càrregues de la Guàrdia Civil i de la policia espanyola per impedir el referèndum han provocat almenys 337 ferits o contusionats, segons ha assegurat el portaveu del Govern, Jordi Turull, que ha afegit que en algun cas les ferides són greus. Turull ha qualificat aquests fets de "gravíssims i inaudits", ha mostrat "el suport i la solidaritat" del Govern als ferits i als seus familiars, i els ha demanat que vagin a un centre mèdic per demanar un certificat i presentin una denúncia davant dels Mossos d'Esquadra. Un dels ferits està ingressat a l'Hospital de Sant Pau de Barcelona per l'impacte d'una pilota de goma a un ull i està sent intervingut quirúrgicament. Turull ha recordat als cossos estatals que el Parlament va aprovar la supressió de les pilotes de goma i els ha demanat que "siguin conseqüents amb aquesta decisió".

Summary: 337 ferits o contusionats per les càrregues de la Guàrdia Civil i de la policia espanyola per impedir el referèndum


Desenes d'advocats i funcionaris de justícia s'han concentrat aquest dilluns al migdia davant els jutjats de Catalunya per demanar que "s'aturi la violació dels drets humans dels catalans i l'alliberament immediat dels presos polítics", segons la convocatòria de la Coordinadora d'Advocats Catalans (AdvoCAT's). En el cas de Barcelona, uns 150 advocats, abillats amb la toga, i  funcionaris de justícia s'han concentrat davant la Ciutat de la Justícia amb pancartes amb el lema 'Llibertat presos polítics'. "Estem aquí per fer una protesta el més ferma possible en contra de la violació dels drets fonamentals i de les llibertats de la ciutadania de Catalunya i per exigir l'immediat alliberament dels presos polítics que hi ha en aquest país", ha afirmat el portaveu de la Coordinadora d'Advocats Catalans, Jordi Domingo. Les concentracions s'han repetit en altres ciutats com Girona, Tarragona, Lleida i Manresa.

Summary: Desenes d'advocats es concentren davant els jutjats catalans per demanar l'"alliberament immediat dels presos polítics"


Unes 10.000 persones s'han manifestat a Barcelona aquest dimarts al matí -segons la Guàrdia Urbana- amb motiu del Primer de Maig, Dia Internacional dels Treballadors. La protesta més multitudinària ha estat la dels sindicats majoritaris, CCOO i UGT, que ha aplegat unes 8.000 persones amb el lema 'Ara ens toca a nosaltres' i ha recorregut la Via Laietana des de la plaça Urquinaona fins a la plaça de la Catedral. D'altra banda, les manifestacions del tercer sindicat de Catalunya, la USOC, i la de la CGT han congregat unes 2.000 persones. La protesta de la USOC ha començat a plaça Universitat i ha recorregut el carrer de Pelai i la Rambla fins la plaça de les Caramelles, al Raval, amb el lema 'Lluitem pel creixement dels salaris i les pensions'. La protesta de la CGT s'ha iniciat a Jardinets de Gràcia fins a la plaça Joanic, a Gràcia, amb el lema 'Som força creixent'.

Summary: Unes 10.000 persones es manifesten a Barcelona amb motiu del Primer de Maig


El president del govern espanyol en funcions i candidat del PP a la reelecció, Mariano Rajoy, ha rebut aquest dimarts a La Moncloa el president canari, Fernando Clavijo, i el secretari general de Coalición Canaria (CC), José Miguel Barragán, en la primera de les reunions que preveu mantenir per explorar acords per a la investidura. Rajoy ha estat acompanyat per la secretària general del PP, María Dolores de Cospedal. Coalición Canaria disposa d'un únic diputat al Congrés, Ana Oramas, que seria vital per intentar un acord global amb CC, PNB i C's que deixaria Rajoy amb 175 diputats, a un de la majoria absoluta. El secretari general de CC ja va apuntar aquest dilluns que aspiren a apuntalar un govern estable i que esperen que Rajoy ofereixi un full de ruta específic per a Canàries.   Amb tot, Barragán va deixar entendre que els nacionalistes canaris no assistirien a aquesta reunió "amb la carta dels Reis Mags", però sí que plantejarien el mateix que ja van plantejar el passat desembre. Això és la modificació de la LOMCE i de la reforma laboral, i que s'obri el procés de la reforma constitucional.  Rajoy ha rebut Clavijo amb el 'no' del PSOE sobre la taula. La direcció dels socialistes tanca la pota, de moment, a cap formula que impliqui un vot afirmatiu o una abstenció a la investidura de Rajoy. Ni tan sols la que va apuntar el president d'Extremadura, Guillermo Fernández Vara, de fer una "abstenció mínima" per permetre que es formi govern, és a dir, fer que el mínim imprescindible de diputats socialistes s'abstinguin per investir Rajoy.  El líder del PP és partidari de la gran coalició amb PSOE i C's, però en vista de la posició del PSOE va apuntar aquest dilluns a la possibilitat d'assolir un "acord de mínims" que li permeti la investidura i els pressupostos del 2017. "Espanya no es pot permetre que es repeteixin les eleccions un cop més, seria un disbarat", va advertir.  El secretari general del PSOE rep aquest dimarts els barons del seu partit a Ferraz precisament per tancar files a l'entorn del 'no' a la investidura de Rajoy. Els socialistes espanyols tenen pendent el Comitè Federal d'aquest dissabte, on reiteraran la seva negativa a donar suport "per activa o per passiva" al líder del PP o a un govern de la seva formació.

Summary: Rajoy obre la ronda de contactes per a la investidura amb Coalición Canaria a La Moncloa


El bisbe de Lleida, Salvador Giménez Valls, s'ha compromès a escoltar l'opinió dels feligresos de Benavent de Segrià abans de de decidir si es manté o es retira l'escultura de Sant Joan que veïns del poble van instal·lar a la façana sense el permís de la diòcesi ara fa una setmana. La peça la va fer un escultor aficionat de Benavent, Ramon Inglés, i el bisbat va rebutjar al·legant un criteri estètic, ja que considera que la peça no és adequada per a un monument barroc del segle XVIII. Salvador Giménez Valls ha fet aquest diumenge una visita pastoral a Benavent, on no ha pogut esquivar la polèmica per l'escultura, que dissabte passat va aparèixer a la façana malgrat l'oposició de la diòcesi. Entre els veïns hi ha certa disparitat d'opinions però la majoria volen que es quedi on és i es tanqui l'assumpte. El bisbe ha assegurat que la decisió encara no està presa i que "farem el que diguin els tècnics i la gent del poble, ja ho veurem més endavant". Sobre la qualitat de la peça, només ha dit que no la pot jutjar perquè "no l'he vista i jo no sóc artista". L'escultura, que fa un metre i mig d'alt, s'ha col·locat a un espai de la façana que estava buit des que la imatge que presidia l'entrada va ser destruïda durant la Guerra Civil. La nova escultura que representa Sant Joan Baptista, el patró del poble, la van encarregar un grup de veïns membres del consell parroquial a Ramón Inglés, un jubilat aficionat a l'escultura, que la va fer de forma altruista. El veto del Bisbat a la peça va desencadenar la rebel·lió d'una part dels veïns, que van tirar pel dret i la van instal·lar sense autorització de la diòcesi. Davant l'oposició del Bisbat, els veïns van començar una recollida de signatures. Quan ja en tenien prop de 200 la campanya es va aturar perquè, justament, l'escultura va aparèixer a la façana. Per la seva banda, l'alcalde de Benavent, Manel Català, creu que és difícil que ara l'escultura es retiri de la façana i assegura que la major part dels veïns el que volen és que es tanqui la polèmica. De fet, aquesta ha estat una opinió coincident entre molts dels qui aquest diumenge han assistit a la missa i a la trobada amb el bisbe, en total una cinquantena de persones. Pocs volien fer declaracions públiques però sí que molts coincidien que ja els està bé que la peça es mantingui on s'ha instal·lat si és el que vol la majoria del poble. Tot i això, també hi ha hagut veus discordants a qui no els agrada la imatge i que han parlat amb el bisbe per deixar-li clar que l'encàrrec es va fer sense el consens de tot el consell parroquial.  La posició del Bisbat A través d'una carta del mateix 26 d'agost, el director de Patrimoni del Bisbat de Lleida, Lluís Casaña, va assegurar que l'encàrrec es va fer "sense informar prou bé ni al rector ni al bisbat" i que, un cop vist el resultat, es va considerar que l'escultura "per la seva qualitat i estil no era adequada per a un monument barroc del S. XVIII que es troba inscrit a l'inventari del patrimoni cultural de Catalunya". "El Bisbat valora molt positivament la implicació i la voluntat del poble per embellir els seus temples, però la Delegació de Patrimoni té l'obligació de garantir uns mínims de qualitat que en aquest cas, tot i la bona fe, no es donen", continua. En aquest sentit, afegia que "per ara la parròquia i el Bisbat de Lleida es reserven les accions adequades per salvaguardar el patrimoni de la comunitat cristiana de Benavent prenent les decisions que els experts creguin més oportunes".  Oportunitat econòmica Fins i tot hi ha qui veu en aquest episodi polèmic una oportunitat de promoció econòmica per al municipi. Ferran Accensi, veí de Benavent i regidor d'ERC, demanarà formalment a l'Ajuntament que promogui la creació de souvenirs amb la imatge de l'escultura de la discòrdia, ja siguin arracades, pins o imants de nevera. També ha proposat al pastisser local que dissenyi un dolç amb la imatge de Sant Joan que incorpori la fruita, que és el producte agroalimentari estrella de la zona.

Summary: Bisbat i feligresos decidiran el futur de l'escultura instal·lada sense permís a l'església de Benavent de Segrià